laion/Wikipedia-Exotic huggingface dataset:
אוגיט

אוגיט הוא מינרל אינוסיליקטי, כלומר סיליקטים במבנה דמוי שרשרות, מאפי, מלנוקרטי (בעל גוון כהה), השייך לקבוצת המינרלים פירוקסן. נוסחתו הכימית היא Ca, Na)(Mg, Fe, Al)(Al, Si)2O6) או סיליקט של מגנזיום, ברזל ואלומיניום. המינרל מצוי בסלעי יסוד כדוגמת בזלת וגברו ובסלעים מותמרים שמקורם במבועים הידרותרמיים. מקור שם המינרל מיוונית, "אוגיטס" שפרושו "מבריק". לדגימות מעטות של המינרל יש מעטה מבריק ומכאן שמו, אם כי לדגימה רגילה יש בדרך כלל גימור עמום (בצבעים ירוק כהה, חום או שחור). מקומות לדוגמה בהם ניתן למצוא אוגיט כוללים את הר הוזוב באיטליה, מחוז גרנד בקולורדו שבארצות הברית, פינלנד ואזור ה"אייפל" בגרמניה. אוגיט באתר webmineral
יוסף שווינגר

יוסף (יוסי) נחמיה שווינגר (נולד ב-15 בפברואר 1961, כ"ט בשבט ה'תשכ"א) הוא פוליטיקאי, כתב ופרשן חרדי-ישראלי. בין השנים 1996–2000 שימש כראש המועצה הראשון של מודיעין עילית, בין השנים 2001-2024 שימש כמנכ"ל המרכז הארצי לפיתוח המקומות הקדושים בישראל. נולד ב-1961 למרים ונפתלי שווינגר. בצעירותו למד בישיבת עטרת ישראל. נישא למלכה בתו של הרב יצחק זילבר ולהם ארבעה ילדים. התאלמן בספטמבר 2007. לאחר תקופה נישא בשנית למינדי גולובנציץ, אלמנתו של יזם הנדל"ן חיים גולובנציץ, ומתגוררים בשכונת בית וגן בירושלים. בתחילת שנות ה-90 של המאה ה-20 עבד ככתב בעיתון יתד נאמן. במסגרת עבודתו הכיר את אריה דרעי ולאחר מכן שימש כעוזרו. בחודש מאי 1996 מונה על ידי שר הפנים לראש מועצת מודיעין עילית, עם הכרזתה כמועצה מקומית. ב-2000 הוחלף על ידי יעקב גוטרמן. בין השנים 2001–2024 שימש כמנכ"ל המרכז הארצי לפיתוח המקומות הקדושים מטעם משרד התיירות ולאחר מכן מטעם המשרד לשירותי דת. הגיש את התוכנית "הקבינט" ברדיו קול חי. כמו כן התראיין רבות כפרשן פוליטי ברדיו קול ברמה וברדיו קול חי. בחודש מאי 2021 נחקר שווינגר בחשד להמתה בקלות דעת, בעקבות אסון הר מירון. ב-30 באוגוסט 2022 שלחה ועדת החקירה הממלכתית לחקר אסון הר מירון, וועדת החקירה הממלכתית לאסון מירון, אזהרה לשווינגר כי לא עשה די על מנת שהמרכז ימלא באופן הנדרש את תפקידו כגורם האחראי לניהול, שימור, הפעלה, פיתוח ותחזוקה ראויה של אתר קבר הרשב"י במירון. כך בפרט בכל הנוגע לבטיחות בהר ולשלום המבקרים במקום. ב-6 במרץ 2024 "ועדת החקירה הממלכתית" הטילה עליו אחריות אישית חמורה, והמליצה להדיחו מתפקידו כמנהל המרכז הארצי לפיתוח המקומות הקדושים, בהמשך אותו היום התפטר שווינגר מהתפקיד. גלריה: שמחת החתונה לבנו של מנכ״ל המקומות הקדושים יוסף שווינגר באתר לדעת שוינגר בראיון לאתר איגוד בתי הכנסת העולמי איתי אילנאי, ירד למחתרת: מנכ"ל המרכז לפיתוח המקומות הקדושים שומר על שתיקה מאז אסון מירון, באתר ynet, 4 במאי 2021 סיכום דוח ביקורת במועצה מקומית מודיעין עילית החשד נגד יוסי שווינגר הוחמר לעבירה שעונשה עד 12 שנות מאסר, באתר חרדים 10 "החלטת ועדת החקירה הממלכתית לחקר אסון מירון בנושא הודעות אזהרה לפי סעיף 15 לחוק ועדות חקירה, תשכ"ט-1968". GOV.IL. נבדק ב-2023-09-13. אברהם פריינד, מנכ"ל המקומות הקדושים יוסי שווינגר הודיע על התפטרותו, באתר בחדרי חרדים, 6 במרץ 2024
לושיוס ריצ'רד אובראיין

לושיוס ריצ'רד אובראיין (באנגלית: Lucius Richard O'Brien‏: 15 באוגוסט 1832 – 13 בדצמבר 1899) היה אמן נוף קנדי של צבעי שמן וצבעי מים מהמאה ה-19. לושיוס אובראיין נולד במפרץ שאנטי, קנדה, כפר שאביו ייסד על שפת אגם סימקו. הוא סיים את לימודיו במכללת קנדה בשנת 1847, וכנראה התחיל לעבוד ישירות במשרד אדריכלים. בשנת 1852 הוא זכה בשני פרסים לציור בתערוכה המחוזית באונטריו. בשנת 1856 הוא נרשם כאמן במדריך הערים של טורונטו. בשנת 1872 החל לוציוס בציור נוף, והצטיין במהרה בז'אנר. שנתיים לאחר מכן, לאחר סכסוך עם האמן ג'ון ארתור פרייזר, נכנס אובראיין לתפקידו של פרייזר כסגן נשיא אגודת האמנים באונטריו, תפקיד אותו מילא עד 1880, אז הפך לנשיא מייסד האקדמיה המלכותית לאמנויות. הוא נודע בעיקר בזכות ציורי נוף מכל רחבי קנדה בצבעי שמן ובצבעי מים, כגון, Sunrise on the Saguenay משנת 1880, שהייתה היצירה הראשונה בתערוכה השנתית הראשונה של האקדמיה המלכותית. ב־1880 החל אובראיין לעבוד על הספר "קנדה הציורית" (1882–1884), אותו ערך. אובראיין סייר ברחבי קנדה, נפגש עם אמני המדינה והזמין אמנים לייצר הדפסי עץ להמחשת הטקסט. האמנות של אובראיין, ובמיוחד קנדה הציורית, כוונה לחגוג את הנוף הטבעי של קנדה המאוחדת תחת הקונפדרציה. אובראיין היה אחד האמנים הראשונים שהוזמנו לנסוע ולצייר את הרי הרוקי ברכבת הפסיפית הקנדית שהושלמה בשנת 1886. פלורנס הלנה מקגיליברי הייתה בין תלמידיו. הוא נפטר בטורונטו, אונטריו בגיל 67. קוויבק דייגים אמריקאים כף טרינטי מדיה וקבצים בנושא לושיוס ריצ'רד אובראיין בוויקישיתוף Reid, Dennis. A Concise History of Canadian Painting. 2nd Edition. Toronto: Oxford University Press, 1988 pp. 85-86 Harper, Russell. Painting in Canada: A History. 2nd Edition. Toronto: University of Toronto Press, 1981 pp.194
אינטל 8008

8008 הוא מעבד שפותח והושק על ידי אינטל באפריל 1972. שם הקוד המקורי של מעבד 8008 היה 1201. בהתחלה הושק המעבד בתדר 0.5 מגה-הרץ ולאחר מכן בתדר 0.8 מגה-הרץ. למרות שהיה איטי יותר ממעבדי 4004 ו-4040 בקריאת הוראות לשנייה (instructions per second), היה ה-8008 בעל כוח עיבוד חזק יותר, בשל העובדה שעיבד ב-8 ביט והגישה לזיכרון ה-RAM הייתה מהירה יותר מאשר המעבדים הנ"ל שעבדו ב-4 ביט בלבד. קבוצת הפקודות של מעבדי 8008 מבוססות על CTC. משפחת מעבדי 8008 ידועה גם בשם MCS-8. מונחים בחומרה מדיה וקבצים בנושא אינטל 8008 בוויקישיתוף
Brava

Brava (בעברית: אמיצה) הוא אלבום האולפן השלישי של הזמרת הארגנטינאית לאלי. הוא יצא לאור ב-10 באוגוסט 2018 תחת הוצאת חברת סוני מיוזיק ארגנטינה. האלבום כולל הופעות אורח של Reik, פבלו ויטאר, A.CHAL, אברהם מטאו ומאו וריקי. האלבום זכה בפרס אלבום הפופ הנשי הטוב ביותר ועיצוב העטיפה הטוב ביותר בטקס פרסי גרדל ה-21. הסינגל החמישי של האלבום, "Sin Querer Queriendo", זכה גם בקטגוריית שיר השנה. מידע על האלבום Brava באתר MusicBrainz מידע על האלבום Brava באתר AllMusic האלבום Brava באתר Discogs האלבום Brava באתר ספוטיפיי Latin Notas: Lali Wins Big at Premios Gardel, Sebastian Yatra & Tini Perform On 'La Voz Kids Colombia' & More, בילבורד, ‏15 במאי 2019 Adolfo López / Enviado, Con música y actuación, Lali Espósito busca romper prejuicios, El Sol de México | Noticias, Deportes, Gossip, Columnas (באנגלית)
סופי פמברטון

סופי פמברטון (באנגלית: Sophie Pemberton;‏ 13 בפברואר 1869 – 31 באוקטובר 1959) הייתה ציירת קנדית. למרות המגבלות החברתיות שהוטלו על אמניות באותה תקופה, היא תרמה תרומה ראויה לאמנות הקנדית, ובשנת 1899 הייתה האישה הקנדית הראשונה שזכתה בפרס ז'וליאן מהאקדמיה ז'וליאן על דיוקנאותיה. סופי נולדה בוויקטוריה שבקולומביה הבריטית. היא הייתה בתם של תרזה ג'יין גראוטוף וג'וזף דספרד פמברטון (1821–1893). כמנהל מצליח בחברת מפרץ ההדסון והמושל הראשון של האי ונקובר, אביה יכול היה להרשות לעצמו לשלוח אותה לגור וללמוד בפריז באקדמיה ז'וליאן. פמברטון ציירה בתקופה בה התחום האמנותי הזה היה נחלתם של גברים. ההשפעות האירופיות עליה ניכרות בעבודתה. פמברטון, ציירת פורטרטים ונופים, והייתה האמנית הראשונה ממחוז קולומביה הבריטית שזכתה לשבחים בינלאומיים כאשר עבודותיה הוצגו באקדמיה המלכותית בלונדון, כולל עבודתה עטורת הפרסים משנת 1897, שכותרתה Little Boy Blue. בהיותה בלונדון היא חלקה סטודיו עם האמנית השוודית אנה נורדגרן, אותה הכירה ככל הנראה בפריז. מעבר לעבודתה בציור, לימדה פמברטון ציור לאמניות מקומיות. בשנת 1909 עשתה את הקישוט האמנותי עבור קפלת הזיכרון הלאומית, שהעניקה משפחתה לבית החולים המלכותי בוויקטוריה. פמברטון הציגה את עבודתה באקדמיה המלכותית, בסלון פריז ובתערוכה העולמית של סנט לואיס. היא חילקה את חייה בין אנגליה וויקטוריה. הייתה לה תערוכת יחיד בוויקטוריה בשנת 1902. בשנת 1906 נבחרה כעמיתת האקדמיה המלכותית הקנדית. רטרוספקטיבה של עבודותיה הוצגה בגלריה לאמנות בוונקובר בשנת 1954, ושנייה בגלריה לאמנות של ויקטוריה רבתי בשנת 1967. בשנת 1905 התחתנה עם קנון ארתור בין-לנדס, כומר אנגליקני, ונסעה איתו להודו. הוא נפטר בשנת 1917 ובשנת 1920 היא התחתנה עם הוראס דיין-דראמונד, שהיה מבוגר ממנה. מדיה וקבצים בנושא סופי פמברטון בוויקישיתוף Pemberton, John, Oxford University Press, 2011-10-31, Benezit Dictionary of Artists Nicholas Tuele, Sophia Theresa Pemberton : her life and art, 1980 Francis (ed), Daniel (2000) [1999], Francis, Daniel (ed.), Encyclopedia of British Columbia, Harbour Publishing, p. 537
נורת'המפטון (מסצ'וסטס)

נורת'המפטון (באנגלית: Northampton) היא עיר במחוז המפשייר, מדינת מסצ'וסטס, חבל ניו אינגלנד בארצות הברית. העיר היא מהחשובות במדינת מסצ'וסטס ואוכלוסייתה מונה 29,571 איש נכון לשנת 2020. העיר מהווה גם מרכז חינוכי ותרבותי. העיר עוברת על נהר קונטיקט. האזור יושב בשנת 1653 ונקרא על שם העיר נורת'המפטון, צפון אנגליה. לאחר מכן היא הפכה לקהילה חקלאית בעיקרה של מתיישבים אנגלים. במהלך מלחמת המלך ויליאם ומלחמת המלכה אן (חלק מהמלחמות הבין-קולוניאליות בין בריטניה לצרפת), האזור היה לזירת קרב והיה נתון לפשיטות צבאיות שפגעו קשות באוכלוסייה האזרחית. טחנת צמר הוקמה בשנת 1809, וחוברה למערכת ייצור הצמר הגדולה בגדות קונטיקט באמצעות תעלה (1834) וברכבת (1845). נורת'המפטון התפתחה כמרכז ייצור, במיוחד עבור משי. תנופה גדולה ניתנה לצמיחתה של נורת'המפטון על ידי הקמתו בשנת 1875 של סמית' קולג'. נשיא ארצות הברית השלושים, קלווין קולידג', שעסק בעריכת משפטים בנורת'המפטון, כיהן כראש העיר (בשנים 1910–1911) ונפטר בביתו שם בשנת 1933; בספריית פורבס (נבנתה ב-1893) נמצא אוסף מזכרות של קולידג'. כלכלת העיר תלויה היום בעיקר בשירותים ציבוריים (חינוך ובריאות) ומסחר. הייצור כולל יציקות פלסטיק, ציוד אלקטרוני ומכשירים לחישת חום. פארק הזיכרון לוק הוא אזור בילוי פופולרי. מדיה וקבצים בנושא נורת'המפטון בוויקישיתוף אתר האינטרנט הרשמי של נורת'המפטון (באנגלית) נורת'המפטון, באתר אנציקלופדיה בריטניקה (באנגלית) נורת'המפטון (מסצ'וסטס), דף שער בספרייה הלאומית
תומר אליהו

תומר אליהו (נולד ב-25 בפברואר 1975) הוא כדורגלן עבר ישראלי, ששיחק בעמדת הבלם. אליהו התחיל את הקריירה שלו במחלקת הנוער של הפועל תל אביב, במדיה שיחק חמש עונות. בקיץ 1998, אליהו חתם בהפועל ראשון לציון. ב-22 באוגוסט, אליהו ערך את הופעת הבכורה שלו בקבוצה בהפסד 0–4 להפועל חיפה. ב-13 בפברואר 1999, אליהו הבקיע את שער הבכורה שלו בקבוצה בהפסד 1–2 למכבי תל אביב. בקיץ 1999, אליהו הושאל להפועל כפר סבא. בהופעת הבכורה שלו בקבוצה, אליהו הורחק בדקה ה-82 בתיקו 1-1 נגד בני יהודה וכעבור חודשיים אליהו חזר לראשון. בקיץ 2003, אליהו חתם בבני סכנין, העולה החדשה לליגת העל. אליהו, היה שותף לזכייה של הקבוצה בגביע המדינה לראשונה בתולדותיה. ב-15 ביולי 2005, אליהו חתם בהפועל עכו מהליגה הלאומית, למרות שקיבל הצעה מבית"ר ירושלים. שנה לאחר מכן, אליהו חתם בהפועל באר שבע ושנה לאחר מכן הצטרף להכח עמידר רמת גן עמה רשם עליה לליגת העל. בתחילת עונת 2008/2009, פרש מכדורגל וחזר ממנה בקיץ 2012, כאשר הצטרף להפועל בת ים, במדיה שיחק 5 משחקים. בני סכנין גביע המדינה: 2003/2004 הכח עמידר רמת גן ליגה לאומית: 2007/2008 תומר אליהו, באתר ההתאחדות לכדורגל בישראל תומר אליהו, באתר Transfermarkt תומר אליהו, באתר WorldFootball.net תומר אליהו, באתר FootballDatabase.eu תומר גנור, תומר אליהו העדיף את הפועל עכו על בית"ר ירושלים, באתר ynet, 15 ביולי 2005 גיא וקנין, ‏תומר אליהו: אני מאוד גאה בקריירה שלי, באתר ONE‏, 13 בנובמבר 2008
דרום קרליה

דרום קרליה (בפינית: Etelä-Karjala; בשוודית: Södra Karelen) הוא אזור בדרום פינלנד, הגובל בצפונו בצפון קרליה ובסאבו הדרומית, במערב בקימנלקסו ובמזרח - ברוסיה (הרפובליקה של קרליה ומחוז לנינגרד). בירת האזור היא לאפנראנטה. בדרום קרליה שוכנות תשע רשויות מקומיות (קונטה), מהן שתי ערים (מודגשות): אימטרה (25,988) פריקלה (4,634) ראוטיירווי (3,137) רואוקולהטי (4,924) לאפנראנטה (72,591) למי (2,951) לומאקי (4,529) סאביטייפלה (3,316) טייפלסארי (4,629) שלט האצולה של קרליה הוצג לראשונה בשנת 1562 ומאז החל לשמש את אזור קרליה השוודי. דרום קרליה וצפון קרליה עדיין משתמשות בשלט האצולה ובסמל זה, כשהגרסה המקורית משמשת את האזור הצפוני, ואת הדרומי - גרסה מעט שונה. בסמל ניתן לראות שתי זרועות - הימנית (המערבית) מכוסה בשריון ומחזיקה חרב ישרה, והשמאלית (מזרחית) אוחזת בחרב מעוקלת. הסמל מייצג את המאבק ארוך השנים בין שוודיה לרוסיה בשליטה על קרליה. אזור דרום קרליה מתאפיין בגופי מים רבים ומגוונים, יערות וביצות. השטח המכוסה במים נאמד בכ-20% מכלל האזור וכולל, בין היתר, את אגם סאימה, תעלת סאימה, נהר ווקסי, ימת לדוגה ונהר קימי. 75% משטח האזור מכוסה יערות. העצים האופייניים הם עצי אורן. בדרום קרליה מצויה אוכלוסיית גדולה של אייל קורא, וכמו כן דובים וזאבים. באגם סאימה ניתן למצוא אוכלוסייה של כ-300 כלבי ים טבעתיים של סאימה, מין המצוי בסכנת הכחדה. מדיה וקבצים בנושא דרום קרליה בוויקישיתוף אתר האינטרנט הרשמי של דרום קרליה (בפינית) אתר האינטרנט הרשמי של דרום קרליה (באנגלית) דרום קרליה, ברשת החברתית פייסבוק דרום קרליה, ברשת החברתית אקס (טוויטר) דרום קרליה, ברשת החברתית אינסטגרם דרום קרליה, סרטונים בערוץ היוטיוב Coats of arms of Karelia, http://heninen.net/ הטבע בדרום קרליה, באתר ekarjala-retkeily.fi
אודי אדירי

אודי (אהוד) אדירי (נולד ב-19 בינואר 1977) הוא מנכ"ל משרד האנרגיה לשעבר. אדירי גדל בהרצליה ולמד בתיכון הראשונים בעיר. החל את דרכו המקצועית במשרד ממשלתי בשנת 2005 עם הצטרפותו לאגף התקציבים במשרד האוצר. באוקטובר 2013 מונה לסגן-הממונה על אגף התקציבים במשרד האוצר, האחראי לתחומי התשתיות והחליף את שאול מרידור בתפקיד. בנובמבר 2017 מונה למנכ"ל משרד האנרגיה. במסגרת תפקידו ריכז את עבודת ועדת ששינסקי הראשונה לבחינת מדיניות התגמולים על גז טבעי ונפט וכן את ועדת ששינסקי השנייה לבחינת מדיניות תמלוגים ממשאבי טבע (למעט גז ונפט). בנוסף, עסק בעבודתו באוצר במתווה הגז, קידום החשמל הפרטי בישראל, רפורמה במשק המים לחקלאות, רפורמה בתחבורה הציבורית ובנמלים, גיבוש תוכנית החומש לחברה הבדואית וקידום תחרות בשוקי המזון הטרי. בתקופת כהונתו פותח שדה הגז לוויתן וקודם חיבורם של שדות הגז כריש ותנין והוגבר השימוש בגז טבעי לחשמל ולתעשייה. בנוסף החל ייצוא נרחב של גז טבעי לירדן ולמצרים. כמו כן החל משנת 2020 עמד אדירי בראש צוות המשא ומתן לשיחות בין ישראל לבין לבנון לקביעת גבול המים הכלכליים ביניהם, שיחות אשר התקיימו בנקורה. בספטמבר 2022, כחודש לפני הבחירות לכנסת העשרים וחמש ולקראת חתימת ההסכם בין ישראל ללבנון, התפטר אדירי מתפקיד זה. בשנים 2017–2020 היה אדירי אחראי גם על תחום משק המים (עד להקמת המשרד למשאבי מים). במסגרת זאת, קידם תוכנית להתמודדות עם הבצורת, רפורמה במקורות ועמד בראש ועדת בדיקה שמינה השר שטייניץ לבדיקת רמת המליחות במתקני ההתפלה. לאחר פרוץ מלחמת חרבות ברזל, ביקש שר האוצר בצלאל סמוטריץ' למנות את אדירי כפרויקטור חירום שיתאם בין משרדי הממשלה. המינוי לא יצא לפועל עקב התנגדות מנכ"ל משרד ראש הממשלה, יוסי שלי. אדירי נשוי ואב לשלושה. גר בהוד השרון. אודי אדירי, ברשת החברתית פייסבוק אודי אדירי באתר השירותים והמידע הממשלתי אודי אדירי אודי אדירי, ברשת החברתית פייסבוק עמירם ברקת, ‏"תוך 8-7 שנים תראו פה תחבורה ציבורית ברמה אחרת", באתר גלובס, 8 בספטמבר 2016 אמיר לוי ואודי אדירי, ‏"בצמרת אגף התקציבים בני 40 עם עשר שנות ניסיון", באתר גלובס, 26 בינואר 2017 סוניה גורודיסקי, ‏אודי אדירי יחליף את שאול מרידור כמנכ"ל משרד האנרגיה, באתר גלובס, 29 באוקטובר 2017 סוניה גורודיסקי, ‏"נגמול את ישראל לחלוטין משימוש בבנזין עד שנת 2030", באתר גלובס, 4 בינואר 2018 אורה קורן, כשהם מתייצבים בביהמ"ש, בכירי האוצר מיתממים: "התנגדנו למחיר הגז הגבוה", באתר TheMarker‏, 30 בינואר 2018 ישראל פישר, האיש שתמך במתווה הגז הבעייתי: מחדל החופים - "קריאת השכמה", באתר TheMarker‏, 26 בפברואר 2021 אהוד (אודי) אדירי, באתר GOV.IL סוניה גורודיסקי, ‏אודי אדירי יחליף את שאול מרידור כמנכ"ל משרד האנרגיה, באתר גלובס, 29 באוקטובר 2017 חגי עמית, עתיד קידוחי הגז על השולחן: השיחות בנוגע למים הכלכליים עם לבנון יחלו מחר, באתר TheMarker‏, 13 באוקטובר 2020 אבי בר-אלי, סליחה, לפיד וגנץ: עם כל ההבנה לכעס על ביבי — הסכם לבנון מריח לא טוב, באתר TheMarker‏, 2 באוקטובר 2022 נתי טוקר, משרד רה"מ לא מתפקד — ואודי אדירי ימונה לאחראי על תיאום פעילות המשרדים האזרחיים במלחמה, באתר TheMarker‏, 16 באוקטובר 2023 שני אשכנזי, קרבות אגו במשרד ראש הממשלה: יוסי שלי בלם את מינוי אודי אדירי לפרויקטור חירום, באתר כלכליסט, 19 באוקטובר 2023
לוטוס (יצרנית רכב)

לוטוס מכוניות (באנגלית: Lotus Cars) היא יצרנית מכוניות ספורט ומרוץ בריטית, שבסיסה בנורפוק שבאנגליה. היא הוקמה על ידי קולין צ'פמן (אנ') בשנת 1948. החברה הוקמה רשמית ב-1952 אך ב-1948 קולין צ'פמן בנה את המכונית המרוץ הראשונה במוסך והוסיף לה את סמליל החברה. בין השנים 1958 ל-1994 השתתפה החברה במרוצי פורמולה 1 וניצחה במשך 7 פעמים. עד שנת 1980 עברה החברה משבר כלכלי שבמקום ייצור של 1,200 יחידות יוצרו רק 383 יחידות, משבר זה נוצר בעיקר ממיתון כלכלי עולמי. לאחר מותו של קולין צ'פמן, מייסד החברה, נכנסה החברה לבעיות כלכליות ונמכרה לג'נרל מוטורס ולאחר מכן נמכרה לרומנו ארטיאולי (אנ') ולאחר מכן נמכרה ל-DRB-HICOM (אנ'), כיום היא נמצאת בבעלות יצרנית הרכב הסינית ג'ילי. כיום מלבד ייצור מכוניות מתעסקת החברה בייעוץ הנדסי ופיתוח הנדסי. ב-2022 השיקה החברה את לוטוס אלטרה הקרוסאובר הראשון של החברה והדגם החשמלי הראשון שלה בייצור סדרתי. לוטוס אבורה - מכונית ספורט במרכב קופה. הושקה בשנת 2008. לוטוס אקסיג' - מכונית ספורט במרכב קופה ורודסטר. הושקה בשנת 2000. לוטוס אליז - מכונית ספורט במרכב רודסטר. הושקה בשנת 1994. לוטוס איוויה - מכונית על חשמלית במרכב קופה. הושקה בשנת 2019. לוטוס אימירה - מכונית ספורט במרכב קופה. הושקה בשנת 2021. לוטוס אלטרה - קרוסאובר הראשון של החברה והדגם החשמלי הראשון שלה בייצור סדרתי, הושקה בשנת 2022. לוטוס אמיה - מכונית הייפר GT חשמלית עם נתון תאוצה של 2.8 שניות ומהירות מרבית של 280 קמ"ש, היא נחשפה ב-8 בספטמבר 2023 אך לוטוס עדיין לא פרסמה את כל הפרטים לגביה. מדיה וקבצים בנושא לוטוס בוויקישיתוף אתר האינטרנט הרשמי של לוטוס (באנגלית) (באנגלית) לוטוס, ברשת החברתית פייסבוק לוטוס, ברשת החברתית אקס (טוויטר) לוטוס, ברשת החברתית אינסטגרם לוטוס, סרטונים בערוץ היוטיוב The Final Chapman Years, www.lotusespritworld.com The Toyota and GM Link, www.lotusespritworld.com Alec Macfarlane, Lotus has a new Chinese owner, CNNMoney, ‏2017-05-24 לוטוס מציגה את האלטרה, באתר EV Magazine | מגזין רכב חשמלי, ‏2022-03-30 בוריס רוזנר, הכירו את לוטוס אלטרה - רכב הפנאי החשמלי הראשון של המותג, באתר פורטל הרכב גיר, ‏30 במרץ 2022 cartube, לוטוס אמיה החשמלית נחשפת - ספורט GT, באתר cartube, ‏2023-09-08
דרווין מאצ'יס

דרווין דניאל מאצ'יס מרקאנו (בספרדית: Darwin Daniel Machís Marcano; נולד ב-7 בפברואר 1993) הוא כדורגלן ונצואלי המשחק בעמדת החלוץ בואיאדוליד מהלה ליגה ובנבחרת ונצואלה. מאצ'יס התחיל את הקריירה שלו בקבוצת הכדורגל של מינארוס דה גיאנה המקומית. ב-21 באוגוסט 2011, מאצ'יס ערך את הופעת הבכורה שלו בקבוצה הבוגרת בתיקו 1-1 נגד אסטודיאנטס דה מרידה. ב-31 באוגוסט, מאצ'יס הבקיע את שער הבכורה שלו בקבוצה בניצחון 1–5 נגד מינאסורו. ב-7 ביולי 2012, מאצ'יס חתם לחמש שנים באודינזה, אך כעבור זמן קצר חתם בגרנדה מליגת העל הספרדית. ב-20 באוגוסט, מאצ'יס ערך את הופעת הבכורה שלו בקבוצה בהפסד 0–1 לראיו ואיקאנו. ב-31 בינואר 2013, מאצ'יס הושאל לוויטוריה דה גימארייש. בקיץ 2013, חזר לגרנדה. ב-8 במאי 2014 הושאל להרקולס לתקופה של חודש. ב-6 באוגוסט 2015, מאצ'יס חתם בווסקה, עד לסיום העונה. עונה לאחר מכן, מאצ'יס הצטרף ללגנס. ב-18 ביולי 2018, מאצ'יס חתם באודינזה מהסרייה א'. ב-29 בינואר 2019, מאצ'יס חזר לספרד והושאל לקדיס עד לסיום העונה. ב-28 ביולי 2019, מאצ'יס חזר לקדנציה שנייה בגרנדה. ב-29 באפריל 2021, כבש בניצחון 1–2 נגד ברצלונה, שהיה הניצחון הראשון של גרנדה אי פעם בקאמפ נואו. במאי 2022 חתם בפ.ק. חוארז מהליגה המקסיקנית. ב-19 בינואר 2023 מאצ'יס חזר לספרד וחתם בריאל ואיאדוליד. בקיץ 2023 הושאל לקדיס עד לסיום העונה. ב-22 בדצמבר 2011, מאצ'יס ערך את הופעת הבכורה שלו בנבחרת ונצואלה בהפסד 0–2 לקוסטה ריקה. ב-7 בספטמבר 2018, מאצ'יס הבקיע את שער הבכורה שלו בנבחרת בהפסד 1–2 לקולומביה. מאצ'יס נכלל בסגל הנבחרת לקראת קופה אמריקה 2019. מינארוס קופה ונצואלה: 2011 ויטוריה דה גימארייש הגביע הפורטוגלי: 2012/2013 מדיה וקבצים בנושא דרווין מאצ'יס בוויקישיתוף דרווין מאצ'יס, באתר Transfermarkt דרווין מאצ'יס, באתר Soccerway דרווין מאצ'יס, באתר BDFutbol דרווין מאצ'יס, באתר WorldFootball.net דרווין מאצ'יס, באתר National Football Teams דרווין מאצ'יס, באתר FootballDatabase.eu
קולוסוס

האם התכוונתם ל... פסלים ענקיים ובהתייחס אליהם הקולוסוס מרודוס – פסל של אל השמש הליוס שהוקם באי רודוס, אחד משבעת פלאי תבל של העולם העתיק (נחנך בשנת 284 לפנה״ס ונחרב 56 שנים אחר כך ברעידת אדמה) הקולוסוס החדש – שיר מאת המשוררת האמריקאית אמה לזרוס שפורסם ב-1884 המתייחס לפסל החירות (שנחנך כשנתיים אחר כך) קולוסוס (נירון קיסר) (אנ') – פסל גדול בדמותו של נירון קיסר אחר קולוסוס (מחשב) – המחשב בר התכנות הדיגיטלי הראשון קולוסוס (קומיקס) – דמות מ"אקס-מן" קולוסוס רודוס – קבוצת כדורסל יוונית מהעיר רודוס
טרה (עיר)

טרה (ברוסית: Тара) היא עיר ברוסיה במחוז אומסק. העיר הצפונית ביותר ושנייה בגודלה במחוז. העיר טרה הוקמה בשנת 1594 על ידי קניאז אנדריי ייליצקי ויחידת קוזאקים. זאת הייתה ההתיישבות הרוסית הראשונה בשטחו של מחוז אומסק המודרני. ב-1598 יחידה צבאית מטרה הביסה את קוצ'ום על נהר אירמן. טרה הייתה מקום מרכזי במשימתו של ירמק בכיבוש סיביר. להתפתחותה של העיר תרמה דרך מטובולסק לטומסק ומסחר עם בוכרה, טשקנט וסין. בשנת 1624 בטרה היו 263 בתי אב, אוכלוסייתה מנתה 1,300 תושבים. העיר נשרפה מספר פעמים, בשנת 1669 ו- 1709. ב-1722 במקום התרחש מרד לאחר שחיל המקום סירב להישבע אמונים לצאצא של פיוטר הגדול. המרד דוכא על ידי יחידה צבאית אשר נשלחה למטרה זו מטובולסק. בינואר 1920 בטרה החל לצאת לאור עיתון מקומי. בתקופת מלחמת העולם השנייה כ-16 אלף מתושבי העיר השתתפו בה, כ-7 אלפים נהרגו. אוכלוסיית טרה לפי שנים: במקום ישנה תחנת אוטובוס, נמל נהרות, שדה תעופה. תחנת רכבת הקרובה ביותר ממוקמת במרחק של 285 קילומטר, בליובינסקי. בעיר פועל תיאטרון ומספר מוזיאונים. מדיה וקבצים בנושא טרה בוויקישיתוף אתר האינטרנט הרשמי של טרה Союз малых городов Российской Федерации
פרידריך סטרינדברג

פרידריך סטרינדברג (בגרמנית: Friedrich Strindberg; ‏21 באוגוסט 1897 – 30 במרץ 1978) היה עיתונאי וסופר גרמני-שוודי, שהוכר כחסידי אומות העולם על הצלת יהודים בשואה. פרידריך, בנו של הסופר והמחזאי הגרמני פרנק ודקינד, גדל עם סבתו בדורנאך, סקסוניה, אוסטריה העליונה. כשנולד אמו פרידה אוהל הייתה נשואה ליוהאן אוגוסט סטרינדברג שאימץ אותו כבנו. התנדב לצבא האוסטרי במלחמת העולם הראשונה. לאחר המלחמה חזר לווינה. אשתו הראשונה מריה לזר הייתה סופרת ומחזאית. לזוג נולדה בת בשם ג'ודית ב-1924. נישואיהם פורקו ב-1927. בדצמבר 1942 פרידריך ואשתו השנייה אוטיה הסתירו יהודי בשם הרברט שטראוס, שהכיר את הזוג שהיו שכניו בברלין. שטראוס התחבא בביתם עד סוף פברואר 1943. פרידריך, שהיה פעיל בתנועה האנטי-נאצית ברח לשוודיה ב-1943. בנוסף לכך הנאצים טענו שאביו הביולוגי, פרנק ודקינד יהודי, טענה שהתבררה כשקרית. בזמן שהותו בשוודיה פרידריך היה אחד הראשונים שפרסם מאמרים, אשר דיווחו על שילוח יהודים למחנות ריכוז. הוא גם התחיל לכתוב את ספרו ״Under jorden i Berlin״, סיפור על התנגדות יהודית בברלין בתקופת השואה. ב 1949 פרידריך חזר למערב גרמניה. ב-1957 עמד בראש הוצאה לאור גרמנית וואלטבילד (אנ'). ב-1972 עבר לאיטליה,שם כתב את ספרו האחרון ״כשהאגסים מבשילים״.הספר יצא לאור שנה לפני מותו ב-30 במרץ 1978. פרידריך ואוטיה זכו להכרה כחסידי אומות העולם על ידי יד ושם ב-16 בינואר 2001. הטקס התקיים בברלין ושמם נחקק בקיר הכבוד בגן חסידי אומות העולם ביד ושם בירושלים. Under Jorden i Berlin P.107) Strauss, Lotte - Over the Green Hill: A German Jewish Memoir, 1913-1943) Jochen Reinert, Strindberg's son not only saved Rabbi Strauss' life, nd פרידריך ואוטיה סטרינדברג- יד ושם, באתר יד ושם (באנגלית) ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "פרידריך סטרינדברג".
לוטוס איוויה

לוטוס איוויה (באנגלית: Lotus Evija) היא מכונית-על חשמלית במרכב קופה, שמיוצרת על ידי לוטוס בייצור מוגבל (130 יחידות) משנת 2020. היא הוצגה בתערוכת הרכב של גואנגג'ואו ביולי 2019. האיוויה היא המכונית הראשונה בעולם שמצוידת בפנסי לייזר, והיא גם נחשבת למכונית החזקה ביותר בעולם. העיצוב של האיוויה מציג עיצוב עתידי בסגנון של מכונית מרוץ עם כפתורי מגע במקום כפתורים מכניים, פנסי הרכב מלייזר. האיוויה כוללת ארבעה מנועים חשמליים המספקים כ-2,000 כוחות סוס ומומנט מרבי של 173.2 קילוגרמים. סוללת ליתיום-יון בקיבולת 70 קילוואט שעה המספקת טווח נסיעה חשמלי של 400 קילומטרים. היא מאיצה מ-0 ל-100 קילומטרים לשעה בתוך 2.9 שניות ומגיעה למהירות מרבית של 320 קילומטרים לשעה. מבט לפגוש הקדמי מבט לפגוש האחורי מבט לצד מבט לפנים המכונית מדיה וקבצים בנושא לוטוס איוויה בוויקישיתוף אתר האינטרנט הרשמי של לוטוס איוויה (באנגלית) טוני מרקוביץ', Lotus Type 130 electric supercar officially named Evija, באתר אוטובלוג, ‏5 ביולי 2019 לוק וילקינסון, New Lotus Evija makes appearance at Goodwood SpeedWeek, באתר אוטו אקספרס, ‏16 באוקטובר 2020 עם 2000 סוסים חשמליים: לוטוס איוויה נחשפת, באתר קארטיוב, ‏17 ביולי 2019 בוריס רוזנר, הכי חזקה בעולם - לוטוס איויה, באתר פורטל הרכב גיר, ‏17 ביולי 2019 רועי צוקרמן, לוטוס אבייה - תותח חדש במלחמת החשמל, באתר אוטו (מגזין), ‏18 ביולי 2019 Lotus Evija (2020), NetCarShow.com (באנגלית) כריסטופר סמית', 2020 Lotus Evija EV Hypercar Debuts With Nearly 2,000 HP, באתר מוטור 1, ‏16 ביולי 2019 לוטוס איוויה - מפרט טכני, באתר קארפוליו
מקלארן סנה

מקלארן סנה (באנגלית: McLaren Senna) היא מכונית ספורט במרכב קופה, שמיוצרת על ידי מקלארן אוטומוטיב בייצור מוגבל (500 יחידות) משנת 2018. היא הוצגה בתערוכת הרכב של ז'נבה במרץ 2018. הסנה כוללת מנוע טווין טורבו בנזין V8 צילנדרים בנפח 4.0 ליטרים המספק כ-800 כוחות סוס ומומנט מרבי של 81.6 קילוגרמים. תיבת הילוכים רובוטית בעלת שבעה הילוכים. היא מאיצה מ-0 ל-100 קילומטרים לשעה בתוך 2.5 שניות ותוך 6.8 שניות מ-0 ל-200 קמ"ש ומ-0 ל-300 קמ"ש תוך 17.8 שניות. ומגיעה למהירות מרבית של 320 קילומטרים לשעה. הסנה מוצגת כמכונית שאפשר לשחק בה במשחקי הווידאו אספלט 8, אספלט 9 ופרוזה הוריזון 4 ופורזה הוריזון 5. המכונית קרויה על שמו של נהג המרוצים איירטון סנה, שנהג בקבוצת מקלארן תקופה במרוצי פורמולה 1. מבט לפגוש הקדמי מבט לפגוש האחורי מבט לצד מבט לפנים הרכב מדיה וקבצים בנושא מקלארן סנה בוויקישיתוף אתר האינטרנט הרשמי של מקלארן סנה טיילר הטלי, האיש שמאחורי המראה הייחודי של מקלארן סנה, באתר מוטור 1, ‏07 בפברואר 2018 אדריאן פדאנו, מקלארן סנה שובר כיסוי עם 789 כ"ס ועיצוב מרשים, באתר מוטור 1, ‏09 בדצמבר 2017 בוריס רונזר, נחשפה מקלארן סנה הקיצונית, באתר פורטל הרכב גיר, ‏10 בדצמבר 2017 מיועדת למסלול, חוקית לכביש: מקלארן סנה, באתר קארטיוב, ‏13 בדצמבר 2017